Správa zo služobnej cesty

Meno:  Prof. RNDr. Vladimír Bužek, DrSc.
Pracovisko: Fyzikálny ústav SAV
Kontaktná osoba:  veľvyslanec SR v Japonsku Michal Kottman a prof. Mio Murao (Tokyo University)
Miesto stretnutia :  Tokio, Japonsko
Pobyt v zahraničí: 28.02. – 05.03.2015
Spôsob úhrady: Náklady spojené s cestou uhradí Ministerstvo školstva, vedy, výskumu a športu SR. 

Výsledky zahraničnej cesty

V dňoch 28.2.-5.03. 2015 sme spolu s doc. Štefanom Kleinom absolvovali služobnú cestu v Japonsku. Hlavným cieľom cesty bola reprezentácia Slovenskej republiky na akciách usporiadaných v súvislosti s rokom spolupráce medzi krajinami V4 a Japonskom. 
•	Počas služobnej cesty sme s doc. Kleinom pripravili tri prezentácie. Prvá bola určená pre širokú japonskú verejnosť. Prednáška bola pripravená v spolupráci s tokijským Národným múzeom nastupujúcej vedy a inovácií (National Museum of Emerging Science and Innovation, Miraikan). Prednáška sa uskutočnila dňa 1. marca ako špeciálny program pre návštevníkov múzea. Prednáška naplnila kapacitu auditória (100 účastníkov), pričom prezentácia bola súčasne prenášaná veľkoplošnou projekciou pre ďalších návštevníkov múzea v jeho vstupných priestoroch (http://www.miraikan.jst.go.jp/en/event/1502241317954.html ).  Na úvod prednášky som predstavil Slovensko ako krajinu vsádzajúcu na kreativitu a technologickú invenciu, zasadil som prezentáciu doc. Kleina do kontextu prebiehajúcich bilaterálnych výmen, a konkrétne vedecko-technologickej a inovačnej spolupráce medzi Slovenskou republikou a Japonskom. Následne doc. Klein v svojej prezentácii predstavil projekt lietajúceho auta Aeromobil, ako invenčný spôsob riešenia osobnej dopravy, pričom v širšom kontexte priblížil konštruktérske a výrobné tradície a súčasnú dizajnérsku školu na Slovensku.  
•	Ďalšia prezentácia sa konala dňa 2. marca pre odbornú verejnosť. Pozvania na prezentácie boli distribuované v spolupráci s Japonskou obchodnou a priemyselnou komorou, JETRO, Asociáciou automobilového priemyslu a EÚ-Japan Industrial Cooperation Center.   Prezentácie sa zúčastnili zástupcovia japonských spoločností a podnikateľských organizácií, vrátane napr. Honda, Hitachi, Itochu, japonskej a tokijskej obchodnej a priemyselnej komory.
•	Dňa 3. marca sme sa spolu s doc. Štefanom Kleinom zúčastnili dvoch pracovných stretnutí. Konkrétne, prvé stretnutie bolo s pánom Yoichi Kaiyama (General Manager of Machinery Group New Businesses Development Office) z Mitsubishi Corporation. Diskutovali sme o možnosti spolupráce z Mitsubishi Corporation pri ďalšom rozvoji a prípadnom financovaní Aeromobilu. Pán Kaiyama prejavil záujem o Aeromobil a patenty, ktoré vlastní doc. Klein. Obe strany sa dohodli na ďalšom dialógu. Doc. Klein prisľúbil zaslať pánovi Kaiyamovi detailný bisuness plán spoločnosti Aeromobil.
•	Následne sme mali stretnutie s pánom Katsunori Tanaka, Deputy General Manager, Mitsubishi Estate, ktorý prisľúbil, že v prípade ďalšej spolupráce sprostredkuje kontakty na relevantné technologické firmy v Japonsku, s ktorými by firma Aeromobil mohla prípadne spolupracovať.    
•	Séria prezentácií vyvrcholila dňa 4.3. kolokviom na pôde Tokijskej univerzity pre profesorov a študentov univerzity, ktoré sa uskutočnilo v spolupráci s Fakultou strojárenstva, katedrou aeronautiky a astronautiky Tokijskej univerzity. Kolokvium pripravila prof. Mio Murao, pracujúca v oblasti kvantových informačným technológií, s ktorou dlhodobo spolupracuje skupina na Fyzikálnom ústave SAV v Bratislave. Hostiteľom kolokvia bol profesor Shinji Suzuki, ktorý sa špecializuje na mechaniku lietajúcich objektov a organizačnú optimalizáciu. Vzhľadom na nespornú invenčnosť riešenia, prezentácia vyvolala živú diskusiu o niektorých technických detailoch projektu, legislatívnych podmienkach pre prevádzkovanie tohto špecifického typu osobného dopravného prostriedku a iných aspektoch projektu, ale širšie aj záujem o akademické zázemie v SR pre oblasť vývoja a inovácií.     

Z á v e r y:
	Rokovania s japonskými partnermi potvrdili značný potenciál rozvoja spolupráce vo vedeckej oblasti. Uskutočnené podujatia  možno jednoznačne hodnotiť ako cenný príspevok k prezentácii Slovenska ako krajiny s vyspelou bázou a inovačným a technologickým potenciálom v Japonsku. Touto cestou chcem v vyjadriť poďakovanie zainteresovaným, konkrétne MZVaEZ za kontinuálnu podporu počas celého roku výmen medzi krajinami V4 a Japonskom, MŠVVaŠ SR za podporu, ktorá umožnila realizáciu služobnej cesty a predovšetkým pánovi veľvyslancovi SR v Japonsku Michalovi Kottmanovi a pánovi Branislavovi Pochabovi zo zastupiteľského úradu, ktorí zabezpečili logistiku v Tokiu a veľmi príkladným spôsobom prispeli k úspešnej naplneniu pôvodnej myšlineky rozvoja vedecko-technickej spolupráce medzi krajinami V4 a Japonskom.  

09.03.2015                                                                                                                       Vladimír Bužek

Pripomienky riaditeľa 

RNDr. Stanislav Hlaváč, CSc.

Žiadam o preplatenie:

1) Letenka ekonomickej triedy Viedeň-Tokio a späť – 1078,75 EUR (viď. Potvrdenie o kúpe a výpis z kreditnej karty) 

2) Ubytovanie na 4 noci v Tokiu – 50 500 JPY (viď. Potvrdenie a výpis z kreditnej karty)

3) Spiatočná cesta vlastným autom z miesta bydliska (Plavecké Podhradie 15) na letisko Schwechat – 230 km (viď. príloha)

4) Diéty a vreckové.